ରୂପ୍ସା ହାଟରେ ଲୁଟେରାଙ୍କ ଆତଙ୍କଃ ୪ ମୋବାଇଲ ଲୁଟ୍\nରୂପ୍ସା, ୮।୧୨(ଡି.ଏନ.ଏ.)-ବାଲେଶ୍ୱର ସଦର ବ୍ଲକ ଅନ୍ତର୍ଗତ ରୂପ୍ସା ସାପ୍ତାହିକ ହାଟ ଉପରେ ଲୁଟେରାଙ୍କ ତୀକ୍ଷ୍ଣ ନଜର ରହିଛି। ନିୟମିତ ମୋବାଇଲ ଲୁଟ୍ କରି ଦୁର୍ବୃତ୍ତମାନେ ଚମ୍ପଟ ମାରୁଥିବା ସାଧାରଣରେ ଚର୍ଚ୍ଚା ହେଉଛି।\nରୂପ୍ସା ହାଟରେ ଲୁଟେରାଙ୍କ ଆତଙ୍କଃ ୪ ମୋବାଇଲ ଲୁଟ୍\t December 8th, 20:15 PM December 8th, 20:40 PM\nରୂପ୍ସା, ୮।୧୨(ଡି.ଏନ.ଏ.)-ବାଲେଶ୍ୱର ସଦର ବ୍ଲକ ଅନ୍ତର୍ଗତ ରୂପ୍ସା ସାପ୍ତାହିକ ହାଟ ଉପରେ ଲୁଟେରାଙ୍କ ତୀକ୍ଷ୍ଣ ନଜର ରହିଛି। ନିୟମିତ ମୋବାଇଲ ଲୁଟ୍ କରି ଦୁର୍ବୃତ୍ତମାନେ ଚମ୍ପଟ ମାରୁଥିବା ସାଧାରଣରେ ଚର୍ଚ୍ଚା ହେଉଛି। ପୋଲିସ ପାଟ୍ରୋଲିଂ ବ୍ୟବସ୍ଥା କଡ଼ାକଡ଼ି କରାଯିବାକୁ ଜନସାଧାରଣ ଦାବି ହୋଇଛି। ଗ୍ରାହକ ଓ ବ୍ୟବସାୟୀମାନେ ହାଟରେ ନିଜକୁ ଅସୁରକ୍ଷିତ ମଣୁଥିବାରୁ ଏ ଦିଗରେ ପ୍ରଶାସନିକ କାର୍ଯ୍ୟାନୁଷ୍ଠାନ ପାଇଁ ଦୃଷ୍ଟି ଆକର୍ଷଣ କରାଯାଇଛି। ଶୁକ୍ରବାର ହାଟରେ ରାଉତପଡ଼ାର ମାନସ ଗିରି ପନିପରିବା କିଣୁଥିବା ବେଳେ ତାଙ୍କଠାରୁ ଏକ ଦାମୀ ମୋବାଇଲ, ଏଟିଏମ୍ କାର୍ଡ଼ ଓ ୫ଶହ ଟଙ୍କା ଲୁଟ୍ ହୋଇଥିବା ଅଭିଯୋଗ ହୋଇଛି। ସେହିପରି ବାଖରାବାଦ ଗ୍ରାମର ରାଜକିଶୋର ମହାପାତ୍ରଙ୍କ ମୋବାଇଲ ସମେତ ଜଣେ ବ୍ୟବସାୟୀ ଓ ଲଛମନଖୁଣ୍ଟା ଅଞ୍ଚଳର ଜଣେ ଯୁବକଙ୍କଠାରୁ ଦାମୀ ମୋବାଇଲ ଲୁଟ୍ କରି ଲୁଟେରାମାନେ ଖସି ପଳାଇବାରେ ସମର୍ଥ ହୋଇଛନ୍ତି।\nସୋମବାର ଓ ଶୁକ୍ରବାର ସାପ୍ତାହିକ ହାଟରେ ଅଧିକାଂଶ ଦିନ ଟଙ୍କା, ମୋବାଇଲ ଲୁଟ୍ ହେଉଥିବାରୁ ଲୁଟେରାଙ୍କ କବ୍ଜାରେ ଏହି ହାଟ ବୋଲି ବୁଦ୍ଧିଜୀବୀ ମହଲରେ ଚର୍ଚ୍ଚା ହେଉଛି। ଲୁଟେରାଙ୍କୁ ଦମନ ଦିଗରେ ପଦକ୍ଷେପ ଗ୍ରହଣ କରାଯାଉଛି ବୋଲି ଥାନାଧିକାରୀ ସୁଚନ୍ଦ୍ର ମହାଳିକ କହିଛନ୍ତି। ଏହି ହାଟ ଉପରେ କସିପଦା, ରୂପ୍ସା, ଆଙ୍କୋ, ଗଡ଼ପଦା, ରାଉତପଡ଼ା, ଆମ୍ବଗଡ଼ିଆ ଆଦି ପଞ୍ଚାୟତର ଜନସାଧାରଣ ନିର୍ଭର କରୁଥିବାରୁ ସୁରକ୍ଷା ଓ ନିରାପତ୍ତା ଦିଗରେ ଗୁରୁତ୍ୱ ଦିଆଯିବା ଜରୁରୀ ବୋଲି ବିକାଶ ପରିଷଦ ପକ୍ଷରୁ ଚେତାବନୀ ଦିଆଯାଇଛି।
